บันไดนัมโกะฟิล์มเวิกส์

บริษัท บันไดนัมโกะฟิล์มเวิกส์ จำกัด (株式会社バンダイナムコフィルムワークス (Kabushiki gaisha Bandai Namuko Firumuwākusu); อังกฤษ: Bandai Namco Filmworks Inc.) หรือชื่อเดิม บริษัทซันไรส์ จำกัด (ญี่ปุ่น: 株式会社サンライズ) เป็นบริษัทสัญชาติญี่ปุ่นที่ประกอบกิจการที่เกี่ยวข้องกับอนิเมะ ก่อตั้งขึ้นในเดือนกันยายน พ.ศ. 2515 ตั้งอยู่ในเขตซูงินามิ กรุงโตเกียว ชื่อเดิมคือ นิปปงซันไรส์ (Nippon Sunrise) และ ซันไรส์สตูดิโอ (Sunrise Studio) แผนกหลักของบริษัทนี้คือ ซันไรส์ ที่มีชื่อเสียงจากอนิเมะต้นฉบับที่ได้รับความนิยม เช่น กันดั้ม, คาวบอย บีป๊อป, อีเดียน หุ่นจอมทัพ, โวท่อม, วาตารุ เทพบุตรสองโลก, ซามูไรทรูปเปอร์, ไซเบอร์ฟอร์มูล่า, ครัชเกียร์ เทอร์โบ, The Vision of Escaflowne, เลิฟไลฟ์!, วิชฮันเตอร์โรบิน, ไมฮิเมะ ศึกศาสตราเจ้าหญิงแห่งดวงดาว, ไม-โอโตเมะ ศึกอัญมณีสาวน้อยแห่งดวงดาว, โค้ด กีอัส การปฏิวัติของลูลูซ, ไทเกอร์แอนด์บันนี และ Cross Ange: Rondo of Angels and Dragon รวมไปถึงงานดัดแปลงจากนวนิยายเช่น เครสออฟเดอะสตาร์, เดอร์ตีแพร์, Horizon in the Middle of Nowhere และ แอกเซลเวิลด์ และมังงะเช่น ซิตี้ฮันเตอร์, อินุยาฉะ เทพอสูรจิ้งจอกเงิน, แหกกฏ ตะลุยจักรวาล, แชมเปี้ยนเจปัง สูตรดังเขย่าโลก, จินตนาการเหนือโลก, เคโรโระ ขบวนการอ๊บอ๊บป่วนโลก, กินทามะ และ ผู้ผนึกมาร การผลิตอนิเมะของซันไรส์มักจะมีการเคลื่อนไหวและฉากแอกชันที่ลื่นไหล และแฟน ๆ หลายคนอ้างถึงคุณภาพของงานของพวกเขาว่าเป็น "Sunrise Smooth" ในเดือนกุมภาพันธ์ พ.ศ. 2565 บันไดนัมโกะโฮลดิ้งส์ ในฐานะบริษัทแม่ ได้ประกาศเปลี่ยนตราสัญลักษณ์ของกลุ่มบริษัทขึ้นใหม่ และทำการปรับโครงสร้างธุรกิจที่เกี่ยวเนื่องกับงานทรัพย์สินทางปัญญา โดยซันไรส์ได้รับโอนกิจการธุรกิจวิดีโอของบันไดนัมโกะอาร์ตส และ บันไดนัมโกะไรท์สมาร์เก็ตติง ในลักษณะการควบบริษัท และเปลี่ยนชื่อบริษัทเป็น บันไดนัมโกะฟิล์มเวิกส์ ขณะที่ธุรกิจเพลงของบันไดนัมโกะอาร์ตส ก็ได้รับโอนกิจการของบันไดนัมโกะไลฟ์ครีเอทีฟ และซันไรส์มิวสิก ด้วยการควบ และเปลี่ยนชื่อเป็น บันไดนัมโกะมิวสิคไลฟ์ ส่วนชื่อซันไรส์เป็นเพียงแค่ชื่อสำหรับแบรนด์สำหรับอนิเมะเท่านั้น แบรนด์และบริการ ซันไรส์ (SUNRISE) - สตูดิโออนิเมะที่ย้ายมาจากชื่อบริษัทซันไรส์แต่เดิม ถูกตั้งว่า เป็น "แบรนด์ที่สำคัญที่สุด" ตั้งแต่เปิดตัวบริษัท บันไดวิชวล (BANDAI VISUAL) และ อีโมชัน (EMOTION) - แบรนด์สำหรับการผลิตวิดีโอ (ได้รับโอนมาจากบันไดนัมโกะอาร์ตส) บันไดแชนเนล (BANDAI CHANNEL) - บริการสตรีมมิงอนิเมะ (ได้รับโอนมาจากบันไดนัมโกะไรท์สมาร์เก็ตติง) อ้างอิง แหล่งข้อมูลอื่น เว็บไซต์ทางการ (ในภาษาญี่ปุ่น)